**Mór Városi Önkormányzat Képviselő-testületének**

**19/2018. (VIII.30.) önkormányzati rendelete**

**üzletek éjszakai nyitvatartási rendjének szabályozásáról szóló 27/2013.(IX.4.) önkormányzati rendelet módosításáról**

Mór Városi Önkormányzat Képviselő-testülete a kereskedelemről szóló 2005. évi CLXIV. törvény 12. § (5) bekezdésében kapott felhatalmazás alapján az Alaptörvény 32. cikk (1) bekezdés a) pontjában meghatározott feladatkörben eljárva a következőket rendeli el:

**1. §** Mór Városi Önkormányzat Képviselő-testületének az üzletek éjszakai nyitvatartási rendjének szabályozásáról szóló 27/2013.(IX.4.) önkormányzati rendelete (a továbbiakban: R.) 2. §-a helyébe az alábbi rendelkezés lép:

„**2. §** (1) A rendelet hatálya Mór Város közigazgatási területén működő élelmiszer és vegyes kereskedelmi üzletekre, valamint a Helyi Építési Szabályzat és szabályozási terv szerinti kertvárosias lakóövezetbe tartozó vendéglátó üzletekre terjed ki.

 (2) A rendelet hatálya nem terjed ki az üzemanyag-töltőállomásokon üzemeltetett kereskedelmi és vendéglátó egységekre.”

**2. §** A R. 3/A. §-a helyébe a következő rendelkezés lép:

„**3/A. §** (1) A Helyi Építési Szabályzat és szabályozási terv szerinti kertvárosias lakóövezetbe tartozó vendéglátó üzletek este 22 óra és az azt követő nap reggel 6 óra között nem tarthatnak nyitva.

(2) Az (1) bekezdés szerinti korlátozás nem vonatkozik

a) az éttermi vendéglátást is nyújtó vendéglátó üzletekre,

b) a borturizmussal foglalkozó vendéglátó üzletekre,

c) a vendéglátó üzletben rendezett zártkörű lakodalmak, esküvők, az önkormányzat által szervezett rendezvények alkalmára, továbbá december 31. (szilveszter) napján 22 órától az azt követő év január 1. (újév) napján 6 óráig tartó időszakra,

d) azokra a vendéglátó üzletekre, melyeknek az (1) bekezdés szerinti nyitvatartástól eltérő nyitvatartásához az üzlettel közvetlenül határos ingatlanokban bejelentett lakóhellyel vagy tartózkodási hellyel rendelkezők mindegyike írásban hozzájárult.

(3) A (2) bekezdés c) pontjában meghatározott eseményekhez kapcsolódó eltérő nyitvatartást a jegyző részére legalább öt nappal korábban be kell jelenteni.

(4) A (2) bekezdés d) pontja szerinti hozzájáruló nyilatkozatot az üzlet üzemeltetőjének a jegyzőhöz kell benyújtania.

(5) A kertvárosias lakóövezetbe tartozó vendéglátó üzletek évente legfeljebb három alkalommal tarthatnak – a jegyzőnél előre legalább öt nappal bejelentett – olyan rendezvényt, mely esetében az (1) bekezdésben foglalt nyitvatartási korlátozásokat nem kell alkalmazni.”

**3. §** A R. a következő 3/B. §-sal egészül ki:

„**3/B. §** Az önkormányzat az üzletek éjszakai nyitvatartásával összefüggő többletfeladatokhoz kapcsolódó felügyeleti díjat nem állapít meg.”

**4. §** A R. a következő 3/A. alcímmel és 3/C. §-sal egészül ki:

„**3/A. Az üzletek működésével összefüggésben elkövetett jogellenes cselekmények ellenőrzése**

**3/C. §** Az önkormányzat a kereskedelemről szóló 2005. évi CLXIV. törvény 2. § 31. pontjában meghatározott, az üzletek működésével összefüggésben elkövetett jogellenes cselekmények ellenőrzésének módjára vonatkozó részletszabályokat nem állapít meg.”

**5. §** Ez a rendelet 2018. szeptember 1-jén lép hatályba és 2018. szeptember 17-én hatályát veszti.

**6. §** (1)E rendeletrendelkezéseit a hatályba lépéskor érvényes működési engedéllyel, illetve a bejelentési kötelezettség alapján igazolással rendelkező üzletekre is alkalmazni kell.

(2) Az e rendelettel megállapított R. 3/A. § (2) bekezdés d) pontja szerinti kivételi körbe tartozó vendéglátó üzlet üzemeltetője e rendelet hatálybalépését követő 15 napon belül köteles csatolni a hozzájáruló nyilatkozatot. Amennyiben e határidőt elmulasztja, a nyitvatartási idejét köteles a R. 2018. szeptember 1-jétől hatályos rendelkezéseinek megfelelően módosítani.

**7. §** Hatályát veszti a R. 1. §-ában a „(22 óra és 4 óra közötti)” szövegrész.

 Fenyves Péter Dr. Ujszászi György Szabolcs

polgármester jegyző

Záradék:

A rendeletet 2018. augusztus 30. napján kihirdettem.

 Dr. Ujszászi György Szabolcs

 jegyző